ตลาดหุ้นเอเชียเช้านี้สดใส รับความคาดหวังผลเจรจาการค้าคืบหน้า
ตลาดหุ้นเอเชียเช้านี้สดใส รับความคาดหวังผลเจรจาการค้าคืบหน้า
29 มี.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขานรับการเจรจาการค้าระหว่างสหรัฐกับจีนที่มีแนวโน้มคืบหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,228.51 จุด เพิ่มขึ้น 194.75 จุด, +0.93%
ดัชนี SSE Composite ตลาดหุ้นจีนเปิดวันนี้ที่ 3,000.68 จุด เพิ่มขึ้น 5.74 จุด, +0.19%
ดัชนี HSI ตลาดหุ้นฮ่องกงเปิดวันนี้ที่ 28,812.64 จุด เพิ่มขึ้น 37.43 จุด, +0.13%
 ดัชนี TAIEX ตลาดหุ้นไต้หวันเปิดวันนี้ที่ 10,551.99 จุด เพิ่มขึ้น 15.73 จุด, +0.15%
ดัชนี KOSPI ตลาดหุ้นเกาหลีใต้เปิดวันนี้ที่ 2,138.45 จุด เพิ่มขึ้น 10.35 จุด, +0.49%
ดัชนี FTSE STI ตลาดหุ้นสิงคโปร์เปิดวันนี้ที่ 3,223.56 จุด เพิ่มขึ้น 19.98 จุด, +0.62%
ดัชนี FBMKLCI ตลาดหุ้นมาเลเซียเปิดวันนี้ที่ 1,648.36 จุด เพิ่มขึ้น 7.03 จุด, +0.43%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,891.09 จุด เพิ่มขึ้น 14.69 จุด, +0.19%
ทั้งนี้ ตลาดหุ้นเอเชียได้รับแรงหนุนจากรายงานข่าวที่ว่า การเจรจาการค้าระหว่างสหรัฐกับจีนมีความคืบหน้าในทุกด้าน ขณะที่จีนได้ยื่นข้อเสนอที่ไม่เคยมีขึ้นมาก่อนเกี่ยวกับการถ่ายโอนเทคโนโลยี โดยการเจรจาการค้าระหว่างสหรัฐกับจีนกำลังอยู่ในขั้นตอนสุดท้าย ซึ่งทั้งสองฝ่ายมีเป้าหมายที่จะบรรลุข้อตกลงการค้าภายในสิ้นเดือนเม.ย.
ทั้งนี้ คณะผู้แทนการค้าสหรัฐ ซึ่งนำโดยนายโรเบิร์ต ไลท์ไฮเซอร์ ผู้แทนการค้าสหรัฐ และนายสตีเวน มนูชิน รมว.คลังสหรัฐ ได้เดินทางไปยังกรุงปักกิ่งของจีนเพื่อทำการเจรจาการค้ากับนายหลิว เหอ รองนายกรัฐมนตรีจีน โดยการเจรจามีขึ้นในวันที่ 28-29 มี.ค. จากนั้นนายหลิว เหอ และคณะ จะเดินทางไปยังกรุงวอชิงตันในสัปดาห์แรกของเดือนเม.ย. เพื่อหารือกับคณะเจรจาการค้าของสหรัฐ